शव ठिकाने लगाने को दृश्यम फिल्म देखी, फिर खुद थाने पहुंच गई
Gujarat Surat Baby Death Mystery  गुजरात के सूरत में एक महिला ने अपने ढाई साल के बेटे की हत्या कर दी। हत्या के बाद बेटे के शव को ठिकाने लगाने के लिए उसने दृश्यम फिल्म और कई क्राइम सीरीज देखी थीं
गुजरात के सूरत में एक महिला ने अपने ढाई साल के बेटे की हत्या कर दी। इसके बाद थाने जाकर बेटे की गुमशुदगी की शिकायत की, लेकिन पुलिस की जांच में सच सामने आ गया।
पुलिस के मुताबिक, महिला झारखंड के एक लड़के से प्यार करती थी, लेकिन लड़के ने उसे बच्चे के साथ अपने साथ रखने से मना कर दिया था। महिला ने प्रेमी के साथ रहने के लिए अपने बेटे को मार डाला। हत्या के बाद बेटे के शव को ठिकाने लगाने के लिए उसने दृश्यम फिल्म और कई क्राइम सीरीज देखी थीं।
नयना मांडवी ने 27 जून को सूरत पुलिस से अपने ढाई साल के बेटे वीर के गायब होने की शिकायत की थी। नयना ने बताया कि वह डिंडोला इलाके में नयना डिंडोली इलाके में एक कंस्ट्रक्शन साइट पर मजदूरी करती है। उसका बेटा काफी समय से गायब है।
पुलिस ने गुमशुदगी और अपहरण का केस दर्ज किया
इस पर पुलिस ने गुमशुदगी के साथ अपहरण का केस दर्ज कर बच्चे की तलाश शुरू की, लेकिन तीन दिन की खोजबीन के बाद भी वीर का कुछ पता नहीं चला। पुलिस ने कंस्ट्रक्शन साइट पर लगे सीसीटीवी फुटेज चेक किए तो बच्चा वहां से बाहर निकलता नहीं दिखा।
इस पर एक बात तो साफ हो गई कि बच्चा कंस्ट्रक्शन साइट से बाहर नहीं निकला है। इस पर पुलिस ने नयना से पूछताछ की तो वह संतोषजनक जवाब नहीं दे पाई।
पुलिस ने बच्चे की तलाश के लिए डॉग स्क्वॉड की मदद ली, लेकिन डॉग स्क्वॉड कंस्ट्रक्शन साइट के बाहर ही नहीं गया। इससे पुलिस समझ गई कि बच्चा कंस्ट्रक्शन साइट से बाहर जिंदा नहीं गया है।
महिला बोले- प्रेमी ने बेटे को किडनैप किया
पुलिस की पूछताछ में महिला ने बताया कि वह झारखंड के एक लड़के से प्रेम करती है। महिला ने कहा- मुमकिन है कि उसने बच्चे का अपहरण किया हो। पुलिस ने महिला के प्रेमी से संपर्क किया, उसकी लोकेशन ट्रेस कराई। जिससे पता चला कि वह सूरत के आसपास आया ही नहीं।
इसके बाद नयना ने अपने बच्चे की हत्या की बात कबूल कर ली। पुलिस ने नयना से पूछा कि उसने बच्चे का शव कहां छिपाया है। महिला ने बताया कि उसने वीर का शव गड्ढे में दफना दिया है। पुलिस ने जेसीबी से खुदाई कराई, लेकिन बच्चे का शव नहीं मिली।
फिर महिला ने कहा- उसने शव तालाब में फेंक दिया है। पुलिस ने तालाब में गोताखोरों की मदद से शव ढूंढा, लेकिन शव नहीं मिला। इसके बाद महिला ने कहा- उसने बच्चे का शव कंस्ट्रक्शन साइट की टॉयलेट के लिए बनाए गए गड्ढे में फेंक दिया। इसके बाद पुलिस ने वहां से बच्चे का शव बरामद किया।
शव ठिकाने लगाने को दृश्यम फिल्म और कई क्राइम सीरीज देखीं
सूरत पुलिस के डीसीपी भागीरथ गढवी ने बताया- नयना एक लड़के से प्यार करती थी। महिला का एक ढाई साल का बच्चा था, लेकिन प्रेमी ने कहा था कि अगर नयना अपने बच्चे के साथ उसके पास आएगी तो वह महिला को स्वीकार नहीं करेगा।
इसीलिए महिला ने अपने बच्ची की हत्या कर दी। महिला ने स्वीकार किया है कि बेटे की हत्या के बाद शव को ठिकाने लगाने के लिए उसने दृश्यम फिल्म और कई क्राइम सीरीज देखी थीं।